钦定古今图书集成/明伦汇编/氏族典/第483卷 > 《廖用贤尚友录》 > 邵宝
## 钦定古今图书集成/明伦汇编/氏族典/第483卷 > 《廖用贤尚友录》 > 邵宝

按《万姓统谱》：“宝字国贤，号二泉，直隶无锡人。成化二
十年进士，知许州。养士治民，风动河洛。历户部员外
郎中，升江西按察司提学副使。以身为教，先行而后
文，咸称得师，远近向慕。升浙江按察使。贞介夙闻，僚
属望而知敬。明刑弼教，动关风化。寻转浙江右布政
署司事，郡县官视若严师，禁革郡县解户秤头火耗。”
时镇守中官欲奏开处州银矿，力言其扰民，得不偿
失，止之。平生于声色货利，绝口不道。惟贤人君子、前
辈旧德，则时常谈及之。历升副都御史，总督漕运。忤
刘瑾，勒致仕。瑾诛，升户部侍郎，疏乞终养。嘉靖初，升
南京礼部尚书，上疏恳辞之。卒。谥文庄。宝质性惇懿，
学问博洽，孝亲睦俗，奖诲后进，应务之才，细巨皆适。
一时儒硕并以天下士称之。